Modificació de l'article 3.2 de l'Ordre AAM/21/2013.
Modificació de l'article 4 de l'Ordre AAM/21/2013.
Modificació de l'article 5 de l'Ordre AAM/21/2013.
L'Ordre AAM/21/2013, de 5 de febrer, regula la Reserva de drets de plantació de vinya de Catalunya, la qual té per objectiu facilitar la gestió del potencial vitícola i evitar la pèrdua de potencial dins el territori de Catalunya.
Mitjançant successives convocatòries, en els darrers anys, s'ha anat distribuint entre les persones sol·licitants la superfície de drets per a nova plantació de vinya procedents de la Reserva de Catalunya.
Amb l'entrada en vigor del nou Reglament (UE) núm. 1308/2013 del Parlament europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els Reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007, desapareix, amb efectes a partir de l'1 de gener de 2016, el règim de drets de plantació, el qual es substitueix pel nou sistema d'autoritzacions per a plantacions de vinya que estarà vigent fins al 31 de desembre de 2030.
Fins ara, la superfície de vinya ja arrencada i no replantada pels seus titulars durant el període de vigència dels drets passava a integrar-se a la Reserva de Catalunya per al seu repartiment.
Amb la nova regulació europea desapareixeran les Reserves de drets de plantació i, en concret, els drets que puguin haver a la Reserva regional de Catalunya.
Per aquest any 2015, l'últim de vigència del règim de drets, els drets que han caducat i han passat a la reserva regional a 1 d'agost de 2015 han de poder-se repartir entre les persones sol·licitants, d'acord amb els grups de prioritat fixats en l'Ordre AAM/21/2013, de 5 de febrer de 2013.
No obstant això, tenint en compte que les sol·licituds de drets han de ser resoltes abans del 31 de desembre de 2015, és indispensable, per aquest darrer any, avançar els terminis previstos en l'Ordre AAM/21/2013.
D'altra banda, l'article 3 de l'esmentada Ordre fixa els criteris de prioritat a tenir en compte per a l'adjudicació de drets en cas que el nombre d'hectàrees sol·licitades en la convocatòria sigui superior al nombre d'hectàrees a concedir.
Dins de les prioritats establertes, la concessió s'ha de realitzar per grups de prioritat i dins d'un mateix grup tenen preferència els titulars que sol·licitin menys superfície de drets.
Preveient que pugui haver diferents titulars que es trobin en la mateixa situació (coincidint en grup i superfície sol·licitada), per tal de poder garantir una distribució equitativa entre tots ells, es considera adient afegir que en aquests casos i per a la convocatòria 2015, es faci una adjudicació a prorrata entre tots ells.
Així mateix, analitzats els resultats de les darreres convocatòries, tenint en compte les superfícies en drets que han estat convocades i distribuïdes anteriorment, i el nombre d'hectàrees en drets disponible enguany a la Reserva, s'ha calculat que aquests només puguin atendre les sol·licituds compreses dintre dels grups de prioritat 1, joves agricultors, i 2, persones agricultores titulars d'explotacions agràries prioritàries (EAP).
Per aquest motiu, i per tal d'evitar càrregues administratives innecessàries a les persones viticultores que formen part d'altres grups de prioritats, els quals quedarien exclosos del repartiment, s'ha considerat necessari limitar la presentació de sol·licituds, excepcionalment per aquesta propera convocatòria, a les persones viticultores que en formin part dels grups de prioritat esmentats.
Per tot això, prèvia consulta a la Taula Sectorial de la Vinya i el Vi, i en ús de les atribucions que m'han estat conferides,
S'afegeix el paràgraf següent a l'article 3.2 de l'Ordre AAM/21/2013 amb la redacció següent:
"En cas que diversos sol·licitants, pertanyents al mateix grup de prioritat, hagin demanat la mateixa superfície, la concessió es farà a prorrata entre tots ells."
S'afegeix el paràgraf següent a l'article 4.1 de l'Ordre AAM/21/2013:
"Excepcionalment per a l'any 2015, les sol·licituds de drets de plantació de la Reserva han de ser presentades entre el 15 de setembre i el 5 d'octubre."
"5.3 Excepcionalment per a l'any 2015, només podran presentar sol·licituds les persones viticultores pertanyents als grups de prioritat 1 i 2 d'acord amb l'article 3.1."
Aquesta ordre entrarà en vigor l'endemà de la seva publicació al Diari Oficial de la Generalitat de Catalunya.